Deputat u sors tal-gazzetta ILLUM jikkonferma li Delia ltaqa' ma' numru ta' Deputati iżda fi kliemu dawn il-laqgħat mhu qed iwasslu mkien Il-gazzetta ILLUM tista' tikkonferma li l-Kap tal-Partit Nazzjonalista Adrian Delia qiegħed isejjaħ għad-Deputati Nazzjonalisti biex jiltaqa' magħhom f'laqgħat separati. Deputat u sors tal-gazzetta u s-sit ILLUM, qal ma' dan is-sit li diversi Deputati diġà ssejħu għal dawn il-laqgħat, inkluż illum stess. Mistoqsi jekk Delia hux se jiltaqa' mal-Membri Parlamentari kollha, id-Deputat sors qal li jaf b'ħames Deputati li ssejħu għal dawn il-laqgħat. Madanakollu ma jidhirx li dawn il-laqgħat qed iħallu l-frott mixtieq. L-istess Deputat qal li wieħed minn sħabu d-Deputati qallu li "ħela siegħa minn ħajtu waqt il-laqgħa." Skont dan id-Deputat, Delia qed jinjora l-problemi fil-Partit Nazzjonalista u qed jisħaq mad-Deputati li l-uniku soluzzjoni li teżisti bħalissa hija li d-Deputati kollha jiġbdu ħabel wieħed.